Klinton: Musulmon Birodarlar ayollarga yo'l ochishi kerak
Xillari Klinton fikricha xotin-qizlari ezilgan jamiyat hech qachon taraqqiy etmaydi. Misr kelajagi - ayollar qo'lida, deydi u.
Husni Muborak prezidentligi davrida faoliyati taqiqlangan muxolifatchi guruh bilan AQSh azaliy rishtalarga ega. Bugun “Musulmon Birodarlar” yirik partiyaga aylanib, Misr parlament saylovlarida ishtirok etishini bildirar ekan, munosabatlar ham yangicha tus olmoqda. AQSh davlat kotibasi bu haqda Vengriyaga safari chog’ida so’zladi. “Misr farovonligi yo’lida xizmat qilishga bel bog’lagan, parlamentdagi o’rinlar va prezidentlik uchun kurashayotgan barcha guruhlar bilan aloqada bo’lishni istaymiz”, - deydi Xillari Klinton. Uning aytishicha, AQSh avval ham, bo’lajak muzokaralarda ham tinch va demokratik taraqqiyot yo’lini e’tirof etadi. “Zo’ravonlikdan voz kechish, ayollar uchun sharoit va imkoniyatlar yaratish ayniqsa muhim. Misrda aholining yarmi xotin-qizlar, ular ishtirokisiz jamiyatda taraqqiyot bo’lmaydi”, - deydi bosh diplomat. Yangi parlamentga nomzodlarni ko’rsatayotgan “Musulmon Birodarlar” Vashington bilan rasmiy muloqotni olqishlaydi. Biroq, deya ogohlantirmoqda harakat, hech bir davlat Misr ichki ishlariga aralashmasligi lozim. Guruh fundamentalizm va zo’ravonlikdan yiroq ekanini qayd etadi. Undan ajralib chiqqan “Xamas” tashkiloti esa anchadan beri AQShning qora ro’yxatida. Siyosatdonlar fikricha, AQSh Yaqin Sharqda maydonga chiqayotgan islomiy guruhlar bilan gaplashayotgani Isroil va ayrim arab ittifoqchilarni xavotirga soladi. “Ularga tushuntirish kerakki, siyosiy dialog bu guruhlarni qo’llab-quvvatlash degani emas”, - deydi tahlilchi Deyvid Shenker. “Amerika Misrda erkin jamiyat qaror topishini istaydi, bu jarayon ishtirokchilari bilan tanishuv tabiiy bir hol”.